PIIBEL ARMSAKS
Head vaatajad, tere tulemast vaatama sarja "Piibel armsaks"
arvatavasti viimaseid sarju.
Tänaseks teemaks on meil "Jeesuse tähendamissõnad".
Jeesus oli imeline õpetaja.
Temal ei olnud pilte ega muid audiovisuaalseid vahendeid,
kuid Ta oskas rääkida selliseid jutte, mis jäid inimestele meelde
ja inimesed mõtisklesid nende üle kodudeski ega unustanud neid iial.
Alustame tähendamissõnast, mis oli Jeesuse plaani deklaratsioon.
See oli Tema esimene tähendamissõna ja selle kaudu Ta rääkis inimestele,
mida Ta plaanib teha ja kuidas Ta plaanib Jumala Kuningriiki
levitada Maa peal.
See on tähendamissõna külvajast. Loen seda Mt 13:3-9.
"Jeesus ütles: "Vaata, külvaja läks välja külvama.
Ja külvamisel pudenes osa seemet tee äärde ning linnud tulid
ja nokkisid selle. Aga osa kukkus kivisele maale, kus sel polnud
palju mulda, ja see tärkas kohe, sest sel polnud sügavat mulda.
Ent päikese tõustes see närtsis ja kuivas ära, sest sel polnud juurt.
Osa seemet kukkus ohakate sekka ning ohakad sirgusid
ja lämmatasid selle. Aga osa kukkus heasse mulda ning kandis vilja,
mõni sada, mõni kuuskümmend, mõni kolmkümmend seemet.
Kel kõrvad on, kuulgu!"
Jeesuse ajal polnud Palestiinas sellist tasast maapinda nagu on meil,
vaid põllud olid mäe veerel ja sinna liiguti mööda radasid.
Seetõttu langes osa seemnest teede peale ja äärde,
kus see ei saanud eriti kasvada.
Jeesus selgitas, et teeäärne tähendab seda, et saatan tuleb
ja võtab selle sõna ära, mis on külvatud südamesse.
Üldiselt mõtleme, et saatana teod on rohkem juukseid püsti ajavamad,
aga see on see kõige tavalisem viis, kuidas saatan tegutseb.
Kui sa kuuled Jumala Sõna, siis on ta kindlasti kohal.
Ta püüab sind panna tukastama või mõtlema millelegi muule.
Mõtlema sellele, kui tobeda näoga on see jutlustajamees või -naine.
Mistahes viisil püüab ta segada mõtteid, et Sõna ei idaneks südames.
Järgmine pind on kivine.
Jeesus selgitas seda nii, et need on inimesed, kes võtavad Sõna vastu
rõõmuga, aga kui tuleb ahistus ja tagakius Sõna tõttu,
siis nad loobuvad, kuna neil ei ole juurt.
Kristlase kasv toimub nähtamatus, n-ö maa sisemuses.
Seal kasvab juur ja süveneb patu ning armu tunnetus.
Aga on inimesi, kelle juur ei saa kasvada,
kuna kivipind on liiga lähedal.
Kohe, kui tulevad raskused Jumala Sõna pärast; kui inimest hakatakse
kritiseerima, et kas tõesti sa usud seda vanaaegset Piiblit
ja siin on evolutsiooniteooria ning Piibli tekst on raskesti mõistetav.
Kõik see, mida tänapäeval Piibli kohta räägitakse.
See inimene ehmub ja ei taha enam liikuda kristlikus ringkonnas.
Kolmas maapind on ohakate keskel, mille kohta Jeesus ütles,
et need on selle maailma muretsemine ja rikkuse ahvatlus.
Veel ütles Ta, et muud himud.
Mured, rikkuse ahvatlus ja muud himud - need on need ohakad.
Ohakad kasvavad kiiremini kui vili.
Kui neid välja ei kitkuta, siis nad varjavad valguse
ja seeme ei saa kasvada.
Just seda teeb meile see, et tahame raha ja sellest mõtleme.
Või meie himud on nii tähtsad, et kasutame aega nende rahuldamiseks.
On huvitav, et vaesus ei lämmata Jumala Sõna, vaid rikkus.
Seetõttu on läänemaistes kirikutes vähem rahvast kui vaesemates maades.
Kõik see, mida me kuuleme, loeme ja näeme, on seeme, mida külvatakse
meie südametesse.
Ja kuna me külvame südamesse neid himu seemneid, nt pornolehtedelt,
siis need lämmatavad Sõna kasvu. Need on ohakate seemned.
Veel on olemas hea maa.
Heast maast rääkis Jeesus:
"Heasse mulda külvatu on aga see, kes sõna kuuleb ja mõistab
ning siis ka vilja kannab: mõni saja-, mõni kuuekümne-,
mõni aga kolmekümnekordselt."
Armsad sõbrad, kust me leiame seda head maad siin maa peal?
Olete kunagi näinud sellist maad, et kui sinna külvatakse,
siis kohe hakkab vili kasvama? Ei ole sellist maad olemas.
Hea maa on selline, mida keegi on kõblanud ja kobestanud,
kandnud mulda kalju peale, põletanud ja kitkunud ohakad.
Hea maa harimine tähendab seda, et Jeesus on tulnud sinu juurde -
seaduse jutluse kaudu.
Seaduse jutlus näitab sulle sinu patud ja kui evangeeliumi seeme
pudeneb südamesse, siis see võib seal vili kasvada.
Tahan nüüd öelda sulle, et Jeesus on tulnud -
sinu juurde eelkõige kündjana. Ta on tulnud kündma seda maad.
Veel ütlen sellest heast maast, et see on pisaratega kastetud.
Pole olemas head maad, mida kannatus pole kobestanud.
Kui sinu kannatustel pole muud head külge, siis on need -
pehmendanud maad nii,
et evangeeliumi seeme võiks seal kasvada.
See tähendamissõna räägib viljakandmisest.
Vili kasvab, kui seeme külvatakse.
Mis on see seeme? Jeesus ütles, et see on Jumala Sõna.
Ütlesin, et maailm on täis igasuguseid seemneid ja seetõttu
tuleb hoolt kanda selle eest,
et see Sõna oleks õige, mis külvatakse sinu ja su laste südametesse.
Kui külvatakse heasse maasse, siis kasvab lausa uskumatu saak.
Sajakordne, kuuekümnekordne või kolmekümnekordne.
Kui sinu südames on kas või pisike koht, kuhu langeb seeme
heale pinnale, siis võib sellest tulla sajakordne lõikus.
See saak tähendab usku, armastust - Vaimu vilju.
See tähendab kõike seda head, mida ristiusk on näiteks meie maal
tuhande aasta jooksul saanud teha.
Seda, et inimesed on olnud ausad ja töökad
ning austanud üksteist ja valitsust.
Kui seemet ei külvata, siis kõik see kaob meie maalt.
Jeesus õpetab kristlikust kasvust selle tähendamissõna kaudu.
Kristlik kasv ei ole kiirkasv,
vaid üks kogemus ja ma muutun kohe teiseks inimeseks.
Ei, kristlik kasv on aeglane
nagu seeme kasvab ja toodab saaki aeglaselt.
Me ei saa seda kiirendada.
Meie kristlik kasv sõltub täielikult Sõnast.
Kas Sõna on külvatud?
Kogemused ei anna kasvule juurde,
vaid just see, kas Sõna on külvatud?
Jeesus ütles siin: "Kel kõrvad on, kuulgu!"
Mida Jeesus mõtles sellega, kui Ta tõi kõrvad siia tähendamissõnasse?
Ta mõtles seda, et seeme läheb me südamesse kõrvade kaudu.
Siit tulebki kuulaja vastus.
Jeesus jätkab ütlusega:
"kellel on, sellele antakse, ja tal on rohkem kui küllalt,
aga kellel ei ole, sellelt võetakse ära seegi, mis tal on."
Ta tsiteeris Jesajat, kus öeldakse,
et on inimesi, kelle süda paadub Jumala Sõna kuuldes.
Sõber, kuidas sina Sõna kuulad?
Kas sa kuulad seda?
Kas on aega Piibli lugemiseks?
Kuulata head jutlust igal pühapäeval?
Või käia piibliringis Piiblit lugemas?
See on see seeme.
Kas kannad hoolt, et sinu lapse südamesse külvatakse head Sõna?
Pühapäevakoolis ja Piibli lugemisega.
Seeme võib nii vilja kanda kui ka paadutada.
Ma kardan, et meie maal on just selline olukord.
Selles tähendamissõnas julgustab Jeesus ja ütleb:
"Külva aga! Kadu on suur, aga külva aga! Keegi ikka usub."
Sel moel jõudis Jeesus ise kogema,
et suur osa inimestest ei uskunud Tema jutlusi.
Aga igal juhul see tähendamissõna innustab meid külvama.
Siis ütles Jeesus ühe hämmastava asja.
Ta ütles, et nendes tähendamissõnades peitub saladus,
mida mõistavad vaid jüngrid.
Tähendamissõnu uurides, olen jõudnud tulemuseni,
et igaühes neis on seesama saladus.
See saladus on rist.
Igas tähendamissõnas sisaldub rist.
Kui risti tähendamissõnas ei leita ja sellest mõeldakse vaid maiselt,
siis tõlgitsus ei vii sihile.
Kus on siin tähendamissõnas rist?
See on selles, et Jeesus ise on Seeme. Ta on nisuiva,
mis langes maha ja suri.
Ta ütles oma surma kohta Johannese 12 :
"kui nisuiva ei lange maasse ega sure, siis see jääb üksi,
aga kui see sureb, siis see kannab palju vilja."
Jeesus oli nisuiva, millel tuli maha langeda ja surra,
et siin üleüldse mingit saaki kasvaks.
Ta on see nisuiva, mis on langenud sinugi südamesse -
sinu ristimispäeval ja kui oled Jumala Sõna kuulnud.
Ta on evangeeliumi sõnum - seeme,
mis räägib, et sinu patud on sulle andeks antud selle tõttu,
et Jeesus nisuivana suri sinu eest ja lepitas nii kõik sinu patud.
Tänapäevalgi tuleb Jeesus sinu juurde ja ütleb sulle:
"Ma ei ole sind jätnud üksi.
Olen panustanud oma elu nii mitmesse künni- ja külvitundi.
Nüüdki, praegusel hetkel, tahan olla sinu südames külvamas
seda Sõna, mis ütleb:
Sinu patud on andeks antud Minu ristisurma tõttu."
Lisainfo: www.ilosanomapiiri.fi
Tõlge: Merle Sibola